A Bizottság 2003/111/EK irányelve
(2003. november 26.)
a gyümölcstermő növények szaporítóanyagai, illetve a gyümölcstermesztésre szánt gyümölcstermő növények forgalmazásáról szóló 92/34/EGK irányelv II. mellékletének módosításáról
(EGT vonatkozású szöveg)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a gyümölcstermő növények szaporítóanyagai, illetve a gyümölcstermesztésre szánt gyümölcstermő növények forgalmazásáról szóló, 1992. április 28-i 92/34/EGK [1] tanácsi irányelvre, és különösen annak 1. cikke (3) bekezdésére,
mivel:
(1) A 92/34/EGK irányelv közösségi rendelkezéseket állapított meg a gyümölcstermő növények szaporítóanyagai, illetve a gyümölcstermesztésre szánt gyümölcstermő növények Közösségen belüli forgalmazására vonatkozóan. A fenti irányelvet a II. mellékletében felsorolt nemzetségekre és fajokra kell alkalmazni.
(2) Egyes, a 92/34/EGK irányelv II. mellékletben jelenleg nem szereplő gyümölcsnemzetségek és -fajok gazdasági jelentősége nőtt. Ennek megfelelően helyénvaló lenne felvenni őket az irányelv II. mellékletében felsorolt nemzetségek és fajok közé. A következő nemzetségeket és fajokat kellene felvenni: Castanea sativa Mill., Ficus carica L., Fortunella Swingle, Poncirus Raf. és Vaccinum L. Ezen kívül a Citrus-, Fragaria-, Pyrus-, Ribes- és Rubus fajokkal kell kiegészíteni a következőket: Citrus sinensis (L.) Osbeck, C. Limon (L) Burm. f., C. reticulata Blanco, C. paradisi Macf., C. aurantifolia (Christm.) Swing, Fragaria x ananassa Duch. (kerti szamóca), Pyrus communis L., Ribes (ribizli), és Rubus (földi szeder), valamint a Cydonia Mill.-t a Cydonia oblonga Mill.-lel kell felváltani.
(3) Az egyértelműség érdekében a 92/34/EGK irányelv II. mellékletének jegyzékét egy új jegyzékkel kellene felváltani, mely ábécérendben tartalmazza valamennyi nemzetséget és fajt, és azok botanikai nevét.
(4) Ezért a 92/34/EGK irányelvet ennek megfelelően módosítani kell.
(5) Az ebben az irányelvben meghatározott intézkedések összhangban vannak a Gyümölcstermő Növénynemzetségek és -fajok Szaporító- és Ültetvényanyagaival Foglalkozó Állandó Bizottság véleményével,
ELFOGADTA EZT AZ IRÁNYELVET:
1. cikk
A 92/34/EGK irányelv II. melléklete helyébe ezen irányelv mellékletének szövege lép.
2. cikk
(1) A tagállamok hatályba léptetik azokat a törvényi, rendeleti és közigazgatási rendelkezéseket, amelyek szükségesek ahhoz, hogy ennek az irányelvnek 2004. október 31-éig megfeleljenek. E rendelkezések szövegéről haladéktalanul tájékoztatják a Bizottságot, valamint a Bizottság számára megküldenek egy táblázatot a kibocsátott rendelkezések és ezen irányelv közötti megfelelésről.
Amikor a tagállamok elfogadják ezeket az intézkedéseket, azokban hivatkozni kell erre az irányelvre, vagy azokhoz hivatalos kihirdetésük alkalmával ilyen hivatkozást kell fűzni. A hivatkozás módját a tagállamok határozzák meg.
(2) A tagállamok közlik a Bizottsággal nemzeti joguknak azokat a rendelkezéseit, amelyeket az ezen irányelv által szabályozott területen fogadnak el.
3. cikk
Ez az irányelv az Európai Unió Hivatalos Lapjában való kihirdetésétől számított huszadik napon lép hatályba.
4. cikk
Ennek az irányelvnek a tagállamok a címzettjei.
Kelt Brüsszelben, 2003. november 26-án.